Lege şi ordine cu agenţi sub acoperire. Poliţişti locali de la sectorul 3 sunt trimişi de primar să patruleze îmbrăcaţi civil, ca să îi prindă în flagrant pe cei ce lasă pe trotuare mucuri de ţigară şi mizerie de la câinii pe care îi scot la plimbare. Amenzile ajung la 5.000 de lei, dar unii dintre cei penalizaţi reclamă abuzuri ale agenţilor.

Una dintre „victimele” poliţiştilor locali sub acoperire este un tânăr amendat pe motiv că ar fi aruncat pe trotuar chiştocul unei ţigări.

Omul pretinde însă că a azvârlit ţigara într-o găleată cu apă, folosită pe post de scrumieră de angajaţii unui fast-food.

Ionuţ Niţu, bărbatul amendat: La intrarea în metrou, m-am oprit aici pentru a termina ţigara. Fiind orientat către găleata respectivă, am lăsat ţigara aici, pentru a se stinge, imediat am fost abordat de poliţişti.

Un poliţist local de la Sectorul 3, îmbrăcat în haine civile, l-a filmat şi l-a fotografiat pe tânăr, apoi i-a cerut actele şi l-a amendat cu 2.000 de lei. Un abuz, susţine omul, pentru că nu a aruncat ţigara pe asfalt. La fel, spune el, au procedat şi alţii, care nu au fost însă penalizaţi.

Reporter: Aici e locul de fumat al dumneavoastră?

Angajată fast food: Da.

Reporter: V-a amendat Poliţia locală că aţi stins ţigări aici, în găleată?

Angajată fast food: Nu.

Ionuţ Niţu: Dacă eram rău intenţionat, puteam să arunc pe jos, oriunde puteţi vedea chiştoace de jur împrejur.

Primarul Sectorului 3, şeful poliţiştilor care l-au amendat pe tânăr, îl îndeamnă să conteste procesul verbal dacă se simte nedreptăţit. Şi explică: a apelat la agenţi sub acoperire tocmai ca să îi poată sancţiona mai uşor pe cei care aruncă ţigări unde apucă sau nu strâng mizeria lăsată în urmă de câinii de companie.

Robert Negoiţă, primarul Sectorului 3: Unii cetăţeni s-au învăţat să se uite de poliţie, să se asigure că nu-i poliţist în zonă, ca să poată arunca lejer. Şi atunci am stabilit că avem echipaje în uniformă şi de asemenea echipaje în civil.

Cuantumul amenzilor a fost stabilit de consiliul general al Capitalei.

Citiți și:

Tânără din București, revoltată că iubitul ei a fost amendat cu 2.000 lei după ce a aruncat pe jos: „E un chiștoc, nu un car de bălegar”